नामांतरण के मामले महीनों से अटके, कलेक्टर से की गई शिकायत
रायपुर| कलेक्टर के पास सबसे ज्यादा शिकायतें तहसील की आ रही हैं। लोगों का दावा है कि एक-एक आवेदन को निपटाने में महीनों का समय लग रहा है। इस वजह से उन्हें बार-बार तहसील जाना पड़ रहा है।
कलेक्टोरेट में सोमवार को आयोजित जनदर्शन में खरोरा गांव की केजनबाई ने राजस्व दस्तावेज में नामांतरण नहीं होने की शिकायत दर्ज कराई। उन्होंने बताया कि कई महीने पहले आवेदन देने के बाद भी उनकी जमीन का नामांतरण नहीं हो पाया है। राजधानी के सतीश देश पाण्डेय ने रिटायरमेंट के बाद लंबित रकम का भुगतान नहीं होने की बात कही। समता कॉलोनी करम चंद्र गुप्ता ने आर्थिक सहायता, शंकरनगर के धनेश वर्मा और संतोष पाटिल ने मजदूरी भुगतान, थानू ने मुआवजा दिलाने के लिए आवेदन दिए।
बैजनाथपारा की शहनाज बेगम ने बेटी के विवाह के लिए आर्थिक सहायता, धरसींवा कॉलोनी के लोगों ने राइस मिलों से फैल रहे प्रदूषण, डगनिया के सुशील कुमार वर्मा ने प्रवेश शुल्क कम करने, तेंदुआ की बुधवंतीन बाई ध्रुव ने कृषि जमीन बेचने की अनुमति के लिए कलेक्टर को आवेदन दिया। कलेक्टर ने सभी आवेदनों पर संबंधित अफसरों को तत्काल कार्रवाई करने के निर्देश दिए। इस दौरान अपर कलेक्टर एसएन राठौर, एडीएम डोमन सिंह, अनुराग पांडे, डिप्टी कलेक्टर स्निग्धा तिवारी, एसडीएम बीएल गजपाल, तहसीलदार जागेश्वर कौशल आदि उपस्थित थे।
hin_Deva hin_Deva hin_Deva hin_Deva